xml version="1.0" encoding="UTF-8"?


Euroopa Liidu C 287/2018


| | | |
| --- | --- | --- |
| | | ISSN 1977-0898 |
| Euroopa Liidu Teataja | | C 287 |
| European flag | | |
| Eestikeelne väljaanne | Teave ja teatised | 61. aastakäik 14. august 2018 |

---

| | | |
| --- | --- | --- |
| Sisukord | | Lehekülg |
| | IV   Teave | |
| | TEAVE EUROOPA LIIDU INSTITUTSIOONIDELT, ORGANITELT JA ASUTUSTELT | |
| | Euroopa Parlament | |
| 2018/C 287/01 | [Euroopa Liidu parlamentide Euroopa Liidu asjade komisjonide konverentsi täiskogu LIX istung — 17.–19. juuni 2018, Sofia — LIX COSAC – seisukohad](http://publications.europa.eu/resource/uriserv/OJ.C_.2018.287.01.0001.01.EST.xhtml) | [1](#C_2018287ET.01000101.doc) |

---

| | |
| --- | --- |
| ET | |

---

IV Teave

TEAVE EUROOPA LIIDU INSTITUTSIOONIDELT, ORGANITELT JA ASUTUSTELT

Euroopa Parlament

| | | | |
| --- | --- | --- | --- |
| 14.8.2018 | ET | Euroopa Liidu Teataja | C 287/1 |

---

EUROOPA LIIDU PARLAMENTIDE EUROOPA LIIDU ASJADE KOMISJONIDE KONVERENTSI TÄISKOGU LIX ISTUNG —

17.–19. juuni 2018, Sofia —

LIX COSAC – SEISUKOHAD

(2018/C 287/01)

1.   ELi PARLAMENDID JA KODANIKUD

| | | |
| --- | --- | --- |
| | 1.1. | COSAC rõhutab riikide parlamentide olulist osa Euroopa Liidu toimimises ja omistab suurt tähtsust nende heale koostööle Euroopa Parlamendiga. Euroopa kodanike esindajatena on neil Euroopa tegevuskava rahvale lähemale toomises ja otsustusprotsessi tõhususe tagamises ülioluline osa. |

| | | |
| --- | --- | --- |
| | 1.2. | COSAC toob esile poliitilise hariduse ja kodanike poliitilises elus aktiivse osalemise tähtsuse, eriti piirkondliku, riikliku ja Euroopa tasandi valimistel osalemise kaudu. Riikide parlamendid ja Euroopa Parlament julgustavad kõiki Euroopa kodanikke oma demokraatlikke õigusi igal tasandil kasutama, sealhulgas kasutama oma õigust hääletada tulevastel Euroopa Parlamendi valimistel, mis toimuvad 23.–26. mail 2019. |

2.   SUBSIDIAARSUS JA PROPORTSIONAALSUS

| | | |
| --- | --- | --- |
| | 2.1. | COSAC tunneb heameelt töö üle, mida on teinud subsidiaarsuse ja proportsionaalsuse rakkerühm juhtlausega „Teeme vähem, aga paremini“, ning kutsub sidusrühmi üles neid jõupingutusi jätkama, et parandada subsidiaarsuse ja proportsionaalsuse põhimõtte kohaldamist liidus. Pärast riikide parlamentide aktiivset osalust COSACi rakkerühma 26. märtsi 2018. aasta koosolekul, aga ka nende kirjalikku panust kogu Bulgaaria eesistumise kestel, julgustab COSAC parlamentide delegatsioone tulevastel selleteemalistel aruteludel jätkuvalt osalema. |

| | | |
| --- | --- | --- |
| | 2.2. | COSAC nõuab, et ELi otsustusprotsessi alguses konsulteeritaks varakult riikide parlamentidega, selleks et Euroopa inimesed oleksid liidu strateegiatesse ja tulevastesse määrustesse rohkem kaasatud ja mõistaksid neid paremini. |

| | | |
| --- | --- | --- |
| | 2.3. | Kuigi üldiselt annab subsidiaarsuse põhimõtte järgimise alane varajase hoiatamise süsteem riikide parlamentidele võimaluse oma hääl kuuldavaks teha, on endiselt aspekte, mida võiks ja saaks parandada ilma lepinguid muutmata, nagu märgiti COSACi täiskogu LIV ja LV istungite seisukohtades. |

| | | |
| --- | --- | --- |
| | 2.4. | Täpsemalt kordab COSAC oma komisjonile tehtud üleskutset kaaluda aluslepingutes sätestatud subsidiaarsuse põhimõtte järgimise kontrollimise 8-nädalasest tähtajast teatud perioodide väljaarvamist samamoodi, nagu kehtiv korraldus augusti osas ette näeb. Nagu pandi ette COSACi täiskogu LIV ja LV istungite seisukohtades, võiks see periood olla nii detsembri keskpaigast aastavahetuseni kestev vaheaeg kui ka muud vaheajad, mis võivad edaspidi arutusele tulla. Samuti tuleks veelgi uurida võimalikke meetodeid 8-nädalase tähtaja 12 nädalani pikendamiseks. |

| | | |
| --- | --- | --- |
| | 2.5. | Tunnustades iga parlamendi/koja õigust luua omaenda subsidiaarsuskontrollimenetlus, nõuab COSAC siiski tihedamat riikide parlamentide vahelist koostööd ja koordineerimist, et nende jõupingutused võimalikult häid tulemusi annaks. |

| | | |
| --- | --- | --- |
| | 2.6. | COSAC rõhutab, kui tähtis on parandada riikide parlamentide järelevalvet oma valitsuste üle ja tugevdada ELi kodanike demokraatlikke õigusi, ning nendib vajadust suurendada nõukogu otsustusprotsessi läbipaistvust. COSAC julgustab riikide parlamentide delegatsioone koos oma valitsustega ning kooskõlas oma põhiseadusliku raamistiku ja tavadega ELi ja eriti nõukogu läbipaistvuse küsimusega tegelema. |

| | | |
| --- | --- | --- |
| | 2.7. | Viidates COSACi täiskogu LVIII istungi seisukohtade lõigule 2.8, milles käsitletakse läbipaistvust, kutsub COSAC nõukogu ja seotud ametiasutusi üles punkt-punktiliste vastuste kaudu ELi institutsioonidele 26 riigi parlamendi/koja poolt saadetud ettepanekute üle veelgi mõtisklema ning ELi tasandi seadusandlike arutelude avatust suurendama. |

| | | |
| --- | --- | --- |
| | 2.8. | COSAC kutsub komisjoni üles parandama oma vastuseid riikide parlamentide seisukohtadele, reageerides nende vastuväidetele selgelt ja õigeaegselt. COSAC kordab komisjonile esitatud üleskutset vastata riikide parlamentide põhjendatud arvamustele vähemalt 8 nädala jooksul pärast subsidiaarsuskontrolli tähtaega. Arvesse tuleks võtta käesoleva seisukohti käsitleva dokumendi artiklis 2.3 viidatud perioode. |

| | | |
| --- | --- | --- |
| | 2.9. | Eeldatakse, et kaasseadusandjad pööravad riikide parlamentide väljendatud arvamustele rohkem tähelepanu, arvestades, et nad aitavad aktiivselt kaasa liidu nõuetekohasele toimimisele, nagu on sätestatud Euroopa Liidu lepingu artiklis 12. |

| | | |
| --- | --- | --- |
| | 2.10. | COSAC kutsub komisjoni üles oma seadusandlike ettepanekute nõuetekohaseks põhjendamiseks ettepanekute seletuskirjadesse paremaid mõjuhinnanguid lisama. Samuti teeb COSAC komisjonile üleskutse lisaks subsidiaarsuse põhimõtte järgimise analüüsile õigusliku aluse valikut ja oma arvamust proportsionaalsuse põhimõtte järgimise kohta paremini selgitada. |

| | | |
| --- | --- | --- |
| | 2.11. | COSAC meenutab eelmistesse seisukohtadesse lisatud soovitusi luua nn rohelise kaardi mehhanism osana tihedamast poliitilisest dialoogist, mille raames saaks komisjonile esitada avaldusi õigusaktide algatamise kohta, aga ka ELi õigusaktide muutmise ja kehtetuks tunnistamise kohta, ning julgustab riikide parlamente jätkama tulevaste rohelise kaardi algatuste kasutamise võimaluste kaalumist. |

| | | |
| --- | --- | --- |
| | 2.12. | COSAC nõuab olemasolevate poliitilise dialoogi mehhanismide tõhusamat kasutamist riikide parlamentide ja ELi asutuste vahel. |

3.   LÄÄNE-BALKANI RIIKIDE INTEGRATSIOON JA ÜHENDATUS

| | | |
| --- | --- | --- |
| | 3.1. | COSAC kiidab heaks Lääne-Balkani riikide väljavaated saada ELi liikmeks, keskendudes piirkonna ühendatusele, ning pooldab nõukogu eesistujariigi Bulgaaria keskset prioriteeti parandada kõnealuse piirkonna ja Euroopa ühtse turu vahelisi ühendusi. |

| | | |
| --- | --- | --- |
| | 3.2. | COSAC peab komisjoni 6. veebruari 2018. aasta teatist „Lääne-Balkani riikide reaalne ELiga ühinemise väljavaade ning ELi tõhustatud koostöö nende riikidega“ investeeringuks stabiilsesse, tugevasse ja ühendatud Euroopasse, mis põhineb ühistel väärtustel ning inimõiguste ja põhivabaduste kaitse konventsiooni täielikul austamisel. |

| | | |
| --- | --- | --- |
| | 3.3. | COSAC võtab rahuloluga teadmiseks Lääne-Balkani riikidest pärit partnerite ja Türgi 17. aprilli 2018 aruanded ning neis sisalduvad järeldused ja soovitused. COSAC toob esile, kui tähtis on vajalike reformide läbiviimisel piirkondlike partnerite toetamine ja juhendamine. |

| | | |
| --- | --- | --- |
| | 3.4. | COSAC rõhutab, et edusammud ELiga ühinemise suunas põhinevad ELi väärtuste austamisel ja piirkondlike partnerite individuaalsetel edusammudel seoses Kopenhaageni kriteeriumide ning stabiliseerimis- ja assotsieerimisprotsessi tingimuste täitmisega; rõhutab ELi ühise välis- ja julgeolekupoliitikaga täieliku vastavuse saavutamise tähtsust. |

| | | |
| --- | --- | --- |
| | 3.5. | Tunnustades Lääne-Balkani riikide tehtud edusamme toonitab COSAC, et on vaja veelgi pingutada, et kiirendada riiklikke reforme ning saavutada pöördumatuid ja kestlikke tulemusi, eriti õigusriigi, korruptsiooni ja organiseeritud kuritegevuse vastase võitluse, inimõiguste, sõnavabaduse ja ajakirjanduse sõltumatuse, demokraatlike institutsioonide ja avaliku halduse reformi, majandusarengu ja konkurentsivõime, aga ka heanaaberlike suhete arendamise osas, suurendades sel viisil stabiilsust ja kindlustades piirkonna heaolu. |

| | | |
| --- | --- | --- |
| | 3.6. | COSAC juhib tähelepanu asjaolule, et lahendamata kahepoolsete vaidluste, sealhulgas piirivaidlustega tegelemiseks on piirkonnas vaja jätkuvaid pidevaid jõupingutusi, tagamaks, et vaidlused ei avalda ühinemisprotsessile kahjulikku mõju. COSAC rõhutab, et lahendamata vaidlused ja küsimused tuleks lahendada kooskõlas rahvusvahelise õiguse ja kehtestatud põhimõtetega, sealhulgas õiguslikult siduvate lepingute rakendamise kaudu. |

| | | |
| --- | --- | --- |
| | 3.7. | Kooskõlas nõukogu vastavate 22. märtsi järeldustega, tunnustab COSAC ELi ühemõttelist pühendumust Lääne-Balkani riikide Euroopa-perspektiivile, mida kinnitati taas 17. mai 2018. aasta Sofia deklaratsiooniga. ELi parlamendid väljendasid selles vallas oma toetust 15.–17. veebruaril 2018 Sofias toimunud parlamentidevahelisel ÜVJP/ÜJKP konverentsil. |

| | | |
| --- | --- | --- |
| | 3.8. | COSAC avaldab toetust ELi ja Lääne-Balkani riikide tippkohtumise eesmärkidele, kohustustele ja tulemustele ning kohtumise intensiivsele päevakorrale, mille eesmärk oli saavutada parem ja tõhus taristu ja digitaalne ühendatus, aga ka inimestevahelised kontaktid ja õppimisvõimalused, mis muudab Euroopa perspektiivi selle piirkonna jaoks käegakatsutavamaks, avaldades kõnealuse piirkonna ja ELi inimestele ja ettevõtetele otsest mõju ning pakkudes neile märkimisväärseid eeliseid. Vastuvõetud Sofia prioriteetide kava rakendamine peaks jääma järgmiste nõukogu eesistujariikide tähelepanu keskmesse. |

| | | |
| --- | --- | --- |
| | 3.9. | COSAC rõhutab, et radikaliseerumisest, terrorismist ja vägivaldsest ekstremismist tuleneva ohu tõttu on vaja, et EL ja Lääne-Balkani riikidest pärit partnerid looksid tiheda vastastikuse koostöö ja tõhusama teabevahetuse ning parimad tavad ühiste väärtuste kujundamise, radikaliseerumise vältimise ja terroristlikele tegevustele reageerimise vallas. Samuti rõhutab COSAC, et rände, varjupaikade ja piirihalduse, ebaregulaarsete rändevoogude ning inimkaubanduse valdkondades on vaja ühismeetmeid. |

| | | |
| --- | --- | --- |
| | 3.10. | COSAC nendib, et parlamentaarne järelevalve laienemiseelse ja läbirääkimiste protsessi üle annab neile suurema demokraatliku legitiimsuse, suurendab protsessi läbipaistvust ja parandab strateegilist suhtlust avalikkusega kõigis ELi puudutavates küsimustes. Selles valguses avaldab COSAC üldist toetust Lääne-Balkani parlamentide suuremale ja tugevamale kaasatusele COSACi edaspidises töös ja tegevustes. |

4.   ÜHTEKUULUVUSPOLIITIKA PÄRAST 2020. AASTAT

| | | |
| --- | --- | --- |
| | 4.1. | COSAC võtab teadmiseks komisjoni 2. mai 2018 ettepaneku „Tänapäevane eelarve liidu jaoks, mis hoiab, kaitseb ja avardab võimalusi“, st uue mitmeaastase finantsraamistiku aastateks 2021–2027. Tunnustades kõnealust ettepanekut kui head läbirääkimiste lähtepunkti, peab COSAC tähtsaks, et mitmeaastase finantsraamistikuga aastateks 2021–2027 kaasneks kõikehõlmav pikaajalise poliitika strateegia Euroopa Liidu arendamiseks ja avalike investeeringute elavdamiseks nii Euroopa kui ka riiklikul tasandil. Tähtis on arvesse võtta liikmesriikide erinevaid seisukohti eelarve raamistiku osas. |

| | | |
| --- | --- | --- |
| | 4.2. | COSAC toetab ühtekuuluvuspoliitika jätkamist pärast 2020. aastat kohustusega hoida rahastus tasemel, mis on poliitika eesmärkide saavutamiseks piisav. Kuna ühtekuuluvuspoliitika on peamine solidaarsuse tagamise tööriist, millega liikmesriikide ja nende piirkondade teineteisele lähenemist stimuleerida, rõhutab COSAC, et oma vahendite kaudu saavutataks investeeringute kiirendav ja kordistav mõju ning lahendataks piirkondlikud erinevused. Lisaks on tähtis, et kõik piirkonnad saaksid ühtekuuluvuspoliitikast kasu ning et kõige vähem arenenud piirkonnad jääksid poliitika peamiseks sihtmärgiks. |

| | | |
| --- | --- | --- |
| | 4.3. | COSAC juhib tähelepanu asjaolule, et ühtekuuluvuspoliitika keskmesse peavad pärast 2020. aastat jääma peamiselt toetuste vormis reaalsed investeeringud majanduskasvu, tööhõivesse ja tasakaalustatud territoriaalsesse arengusse. Uusi ülesandeid ja eesmärke ei tohiks rahastada ühtekuuluvuspoliitika arvelt. |

| | | |
| --- | --- | --- |
| | 4.4. | COSAC kutsub tungivalt programmitöö perioodil 2021–2027 looma tulemustele orienteeritud, tulemusliku ja tõhusa ühtekuuluvuspoliitika, milles hinnatakse läbipaistvalt kohaliku ja piirkondliku tasandi projektide konkreetset mõju ja kestlikkust Euroopa lisaväärtuse mõistes, mitte ei jälgita lihtsalt kulusid ja tootlikkust. |

| | | |
| --- | --- | --- |
| | 4.5. | COSAC nõuab, et parandataks ühtekuuluvuspoliitika peamised puudused, nagu pikad ja keerulised haldusmenetlused, projektijuhtimisel puuduv paindlikkus ning kaasrahastamise menetlus. |

ELi makropiirkondlikud strateegiad

| | | |
| --- | --- | --- |
| | 4.6. | Võttes arvesse ELi makropiirkondade osa kestliku arengu, julgeoleku ja heaolu saavutamisel, toonitab COSAC, et ELi makropiirkondlikud strateegiad on hindamatu ja uuendusliku panusega tähtis koostööplatvorm, mida tuleks edasi arendada. |

| | | |
| --- | --- | --- |
| | 4.7. | COSAC tunnistab vajadust parandada ELi Doonau piirkonna strateegia ja Musta mere piirkonna piiriülese koostöö vahelisi seoseid, et lahendada kõnealuses laiemas piirkonnas levinudühised probleemid. |

| | | |
| --- | --- | --- |
| | 4.8. | COSAC toob esile vastastikuse ühendatuse tähtsuse terves ELis. Seetõttu rõhutab COSAC, et ELi ja selle kodanike jaoks on äärmiselt oluline tagada kindel kohustus seda eesmärki teenivaid piiriüleseid projekte edukalt ja õigeaegselt rakendada. Erilist tähelepanu tuleks pöörata transporditaristu arendamisele ja ELi transpordivõrgustiku laiendamisele; selles suhtes annavad makropiirkondlikud strateegiad hea aluse mitmepoolsete jõupingutuste ühtlustamiseks. |

5.   EUROOPA SOTSIAALÕIGUSTE SAMMAS

| | | |
| --- | --- | --- |
| | 5.1. | COSAC toob esile asjaolu, et asutamislepingu sotsiaalsete eesmärkide saavutamiseks ning tagamaks, et Euroopa kodanikud tunneksid end osana Euroopa projektist ja näeksid selle eeliseid, on tähtis tugevdada ELi sotsiaalset mõõdet. |

| | | |
| --- | --- | --- |
| | 5.2. | COSAC on selle poolt, et tugev ja kindel Euroopa sotsiaalõiguste sammas, mille eesmärk on edendada ja tugevdada olemasolevaid sotsiaalseid standardeid ja põhimõtteid, on ELi ja liikmesriikide jagatud vastutus. Samba eesmärkide saavutamiseks käivitatud algatused peaksid põhinema kindlatel vahenditel, edasistel õigusmeetmetel, tõhusatel poliitikakujundamise mehhanismidel ja rahastamisvahenditel, mis sõltuvad järgmistest ELi eelarve läbirääkimistest. |

| | | |
| --- | --- | --- |
| | 5.3. | COSAC rõhutab, et vananeva ja väheneva elanikkonna, üleilmastumise, ühiskonna ja majanduse tehnilise arengu ja digitaliseerumise ning selle tulemusel kestva töökohtade ja ülesannete muutumise taustal on ülioluline investeerida inimkapitali, et kindlustada tootlikkuse kasv, kõrged sotsiaalsed standardid ning töökohti loov ja tugev majandus, aga ka piisavad sotsiaalkaitsesüsteemid. |

| | | |
| --- | --- | --- |
| | 5.4. | COSAC rõhutab, et täielikult ühiskonnaelus ja muutuval tööturul osalemiseks vajalike oskuste omandamiseks ja hoidmiseks on tähtis ligipääs kvaliteetsele ja kaasavale haridusele, koolitusele ning elukestvale õppele. |

| | | |
| --- | --- | --- |
| | 5.5. | COSAC toob esile, et võrdset kohtlemist ja võrdseid võimalusi, eriti naiste ja meeste vahel, tuleks igas valdkonnas edendada, sealhulgas tööturul osalemise, tööhõive tingimuste, karjäärialase edasiliikumise ning võrdväärse töö eest võrdse tasu maksmise osas ning meetmete osas, mis soodustavad töö ja eraelu tasakaalu. |

| | | |
| --- | --- | --- |
| | 5.6. | COSAC tunnistab sotsiaalse dialoogi väga olulist osa ning rõhutab, et vastavalt riiklikele ja ELi normidele peavad sotsiaalpartnerid olema poliitika kujundamisse, rakendamisse ja järelevalvesse aktiivselt kaasatud. |

| | | |
| --- | --- | --- |
| | 5.7. | COSAC võtab teadmiseks 29. poolaasta aruande, mille järgi on riikide parlamentide/kodade andmetel Euroopa sotsiaalõiguste samba rakendamiseks ja jälgimiseks kõige sobivamad vahendid tugevdatud Euroopa poolaasta, mis kajastab samba põhimõtteid, ning ELi rahastamisvahendid, mille eesmärk on riikliku tasandi reforme toetada. |

---